Пейо Яворов
Зловещо мръщи се небето…

chitanka.info

Зловещо мръщи се небето.

лудува хала над морето,

сърдито кипнали вълни

огласят нощни тъмнини.

Живот прекършен от бедата,

скръбта немирствува в душата,

безсилен яд кипи в гърди,

език проклятия реди…

Ще грейне слънце от небето,

ще млъкне хала — и в морето,

надлъж и шир по далнини,

ще дремнат яростни вълни.

Кога ще грейне и в душата

на примирение лучата?

Съдбата ще ли отреди

покой за болните гърди?

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.